රාජගිරියේ ජනාධිපති විදුහලට මුස්ලිම් ‍ඇඳුමෙන් සැරසී ඇතුල් වීමට විදුහල්පතිනිය ඉඩ නොදීමෙන් සිය මුලික අයිතිවාසිකම් උල්ලංඝණය වූ බව සඳහන් කරමින් එම විදුහලේ අධ්‍යාපනය ලබන ශිෂ්‍යාවන් දෙදෙනෙකුගේ මවක් ඉදිරිපත් කර තිබූ පෙත්සමක් සළකා බැලූ ශ්‍රේෂ්ඨාධිකරණය එම පෙත්සම සමග අධිකරණයට ඉදිරිපත් කර තිබූ ජායාරූපයේ සඳහන් වන මුස්ලිම් ඇඳුමින් සැරසී එම මවට පාසල‍ට ඇතුළු වීමට ඉඩ දෙන ලෙස ඊයේ (24) නියම කෙළේය‍.‍මුස්ලිම් ශිෂ්‍යාවන් පාසලේ නීතී රීතීන්ට අදාළව නිල ඇඳුම් ඇඳිය යුතු අතර ඔවුන්ට සිය අනන්‍යතාවය පැහැදළිව පෙනෙන ලෙස සිය සංස්කෘතියට අදාළ ඇඳුමින් සැරසී පැමිණීමට ඉඩ ලබා‍ දෙන ලෙසත් අධිකරණය නියම කළේය.මේ නියෝගයන් සිදු ක‍ළේ‍ පෙත්සමේ පාර්ශ්වකරුවන‍ගේ එකඟතාවය මතය.අගවිනිසුරු මොහාන් පීරිස්,කේ.ශ්‍රීපවන් සහ ප්‍රියන්ත ජයවර්ධන යන විනිශ්චය මණ්ඩලය හමුවේ පෙත්සම සළකා බැලිණි.පාසල් නිල ඇඳුම් නියම කිරීමේදී අනෙකුත් සංස්කෘතීන් පිළි ගැනීම් කෙරෙහි අවධානය යොමු කරන ලෙස අධ්‍යාපන ඇමතිවරයාට ,විදුහල්පතිවරුන්ට සහ ‍අනෙකුත් බලධාරීන්ට ශ්‍රේෂ්ඨාධිකරණය නියමකෙළේය.කයිරූල් නිසා අවුෆ් පෙත්සම්කාරියයි.රාජගිරිය ජනාධිපති විදුහල්පතිනිය,පළාත් අධ්‍යාපන අධ්‍යක්ෂවරයා, අධ්‍යාපන අමාත්‍යාංශයේ ලේකම්වරයා ,බස්නාහිර පළාත් ආණ්ඩුකාරවරයා,මහ ඇමැතිවරයා සහ නීතිපතිවරයා වගඋත්තරකරුවන් කරමින් පෙත්සම ඉදිරිපත් කර තිබිණි.මුස්ලිම් ඇඳුමින් පාසැලට ඇතුල් වීමට ඉඩ නොදීම නිසා පාසලේ දියණියගේ කටයුතුවලට සහභාගි වීමට තමන්ට ඇති අවස්ථාව අහිමි වී ඇතැයි පෙත්සම්කාරිය සඳහන් කර තිබිණි.